สังคมข่าวหุ้น
*… ตะลึงกนง.หั่นดอกเหี้ยน …
5 ก.พ. 2563

เกียรติก้อง ว่องไวยากร
*… ตะลึงกนง.หั่นดอกเหี้ยน …
*… ตลาดหุ้นไทยขานรับ แบงก์ชาติใช้ยาแรงกระตุ้นเศรษฐกิจเฮือกสุดท้าย หลังจากถูกผลกระทบจากเชื้อไวรัสโคโรนาระบาด และงบประมาณปี 2563 ที่ล่าช้า รวมทั้งผลกระทบจากภัยแล้ง มติเลยออกมาเป็นเอกฉันท์ ลดดอกเบี้ยนโยบายลง 0.25% เหลือ 1% ต่ำสุดเป็นประวัติการณ์ กูรูคาดเงินหนีตลาดตราสารหนี้เข้าหุ้นแทน หาผลตอบแทนสูงกว่า โดยเฉพาะหุ้นกลุ่มจ่ายเงินปันผลสูง และหุ้นกลุ่มที่คาดว่าจะได้ประโยชน์จากการลดดอกเบี้ย อย่างกลุ่มลีสซิ่ง แนวรับ 1,525 จุด แนวต้าน 1,540 จุด …
*… ดอกเบี้ยลดครั้งนี้ กลุ่มลีสซิ่งน่าจะรับผลดีมากสุด โดยเฉพาะหุ้น MTC และ SAWAD งานนี้ต้นทุนลดฮวบแน่นอน ตามแผนของชูชาติและธิดา ที่จะออกหุ้นกู้จำนวนมากในปีนี้ ทำให้คาดกันว่ากำไรจะติดลมบน จากส่วนต่างดังกล่าว เนื่องจากสินเชื่อจำนำทะเบียนรถมีผลตอบแทนสูง ไตรมาสแรกก็น่าจะเริ่มเห็นผล เป้าหมาย MTC ที่ 71 บาท …
*… ข่าวร้ายกลุ่มแบงก์ใหญ่ BBL, KBANK, SCB, KTB กูรูมองว่าจะโดนผลกระทบจากการปรับลดดอกเบี้ยมากสุด โดยเฉพาะแบงก์ใหญ่ของเฮียโทนี่ คาดว่ากรณีเลวร้ายสุดจะกระทบกำไรปีนี้มากถึง 3-6% เนื่องจากมีฐานสินเชื่อรายใหญ่ที่สูง แต่ก็รอรับได้เพราะราคาตอนนี้ถูกมากแล้ว ส่วนแบงก์เล็กอย่าง KKP, TISCO ก็แบบเดียวกับกลุ่มลีสซิ่ง รับประโยชน์ไปเลย แต่ไม่มากเหมือนกลุ่มเช่าซื้อโดยตรง …
*… หนีเข้าหุ้นกลุ่มปันผลสูง ถ้าเป็นตัวหุ้น เลือก ADVANC, INTUCH, TVO แต่ถ้าเป็นกองทุน แนะเข้า DIF, JAS, TFFIF กลุ่มเหล่านี้ให้ผลตอบแทนสูงกว่า 3% ต่อปี ซึ่งหาไม่ได้จากตลาดตราสารหนี้ขณะนี้ และถ้าเทียบกับเงินฝากแบงก์ที่ต่ำเตี้ยเรี่ยดินไปกันใหญ่ เร็ว ๆ นี้คงได้เห็นการโยกเงินกันขนานใหญ่แน่นอน …
*… BEAUTY วิ่งไม่หยุด หลังหมอสุวิน ไกรภูเบศ ประธานเจ้าหน้าที่บริหาร บมจ.บิวตี้ คอมมูนิตี้ วาดแผนในปีนี้ตั้งเป้ารักษาอัตรากำไรสุทธิ 15% และวางเป้าหมายรายได้เติบโต 20% ภาพรวมธุรกิจเครื่องสำอางยังเติบโตต่อเนื่อง ปี 2563 เป็นปีของการเก็บเกี่ยวจากการขยายตลาดไปกว่า 16 ประเทศ และมุ่งเน้นใน 5 ประเทศเป็นหลัก ได้แก่ อินเดีย สวนทางเศรษฐกิจที่เป็นขาลง อย่างเช่นทุกวันนี้ได้อย่างสบาย ๆ ดูจากกราฟแล้วหุ้นก็เป็นแนวโน้มเชิงบวก เป้า 2.8 บาท …
*… WHA สัญญาณเทคนิคดี ผู้บริหาร จรีพร จารุกรสกุล ประธานคณะกรรมการบริษัท ตั้งเป้าหมายยอดขายที่ดิน 1,400 ไร่ เพิ่มขึ้น 47% ในปีนี้ เพิ่ม 250,000 ตารางเมตร ในสัญญาสำหรับการเช่าอสังหาริมทรัพย์ จากความต้องการที่มากขึ้นจากอีคอมเมิร์ซและโลจิสติกส์ ราคาเป้าหมาย 4.10 บาท
 